U ponedjeljak smo na službenim stranicama američke MMA promocije PFL – Professional Fighters League, među borcima velter kategorije pronašli i ime Srbina Bojana Veličkovića. S obzirom da je on i dalje na popisu boraca elitnog UFC-a, gdje je proveo posljednje godine, za pretpostaviti je bilo kako je suradnja okončana i kako će “Srpski čelik” karijeru nastaviti u vrlo ambicioznom PFL-u.

Tragom te pretpostavke smo kontaktirali jednog od najboljih srpskih MMA boraca te smo ga pitali je li se razišao s Ultimate Fighting Championshipom (UFC). U razgovoru za Fight Site, Veličković je potvrdio kako više nije dio UFC-a, ali i da će karijeru nastaviti u PFL-u.

Otkrio nam je svoje dojmove iz šest mečeva, koliko je na koncu odradio u Octagonu, te je najavio planove za budućnost koji su trenutačno vezani isključivo za PFL.

____________________________________________________

Osvanuo si na popisu boraca velikog PFL turnira koji uskoro starta. Znači li to da više nisi dio UFC-a?

“Da, ugovor s PFL-om je potpisan, što definitivno znači da više nisam dio UFC organizacije. Prekid suradnje s UFC-om se dogodio prije nekih mjesec dana i odmah nakon toga sam započeo pregovore s nekoliko organizacija. Nakon što smo moj menadžer i ja analizirali nekoliko ponuda, odlučili smo kako je PFL definitivno najbolja i najozbiljnija opcija u ovom trenutku. Tako su i počeli pregovori. Nakon sastanka s prvim čovjekom PFL-a, Ray Sefom u Las Vegasu, pregovori su i okončani i sada sam i službeno sudionik prve svjetske MMA lige koja pobjedniku sezone donosi milijun dolara.”

U veljači si još tražio dvoboj na UFC-u 223, činilo se kao da si jedan od onih boraca u velteru od kojih se mnogo očekuje… Od kuda takav preokret?

“Ovaj preokret je i za mene bio malo iznenađenje, a objasnit ću i zašto. Pošto je sasvim normalno da borac dobije otkaz u UFC-u nakon dva poraza, poslije moje posljednje borbe u Australiji sam otišao na večeru s par službenika iz UFC-a i vlasnikom MMAJunkieja koji su mi rekli da su bili iznenađeni suđenjem i da je njihov dojam nakon tog meča da sam ja trebao pobijediti u dvoboju protiv Jakea Matthewsa. Tada su mi rekli da si uzmem malo vremena i da razmislim protiv koga i gdje bih se volio boriti i da im to javim. To sam i učinio odmah nakon odmora koji sam proveo u Srbi s obitelji. MMAJunkie je tu vijest odmah objavio na svojim stranicama, a nakon tjedan dana, umjesto meča, Sean Shelby je zvao mog menadžera i rekao mu je da me otpuštaju. No, definitivno nemam namjeru da se žalim jer mislim da nisam pokazao dovoljno da, pored dva poraza, ostanem u UFC-u. Vjerujem da se sve događa s razlogom i zaista sam vrlo sretan što ću biti sudionik PFL sezone koja je potpisala ugovor s mnogo velikih imena iz MMA svijeta. Jedva čekam odmjeriti snage s nekima od njih.”

Kako ocjenjuješ svojih šest dvoboja u UFC-u? Score ne izgleda najbolje, ali bi možda prevario jer je tu bilo puno odluka, podijeljenih odluka, i sličnih situacija koje su mogle otići na tvoju stranu?

“Kao što sam već rekao ranije, moj dojam je da definitivno nisam uspio pokazati svoj puni potencijal. Mislim da mi je ovaj otkaz dosta pomogao da se saberem i da donesem neke odluke. Kao i da shvatim koliko zapravo volim ono što radim. Nije mi toliko važno gdje se natječem, u kojoj organizaciji. Trenutačno mi je bitno i imam velik motiv da pokažem kako mogu biti puno bolji nego što sam pokazao u posljednjih par borbi.”

Zamjeraš li si nešto?

“Ne, apsolutno ništa sebi ne zamjeram, ali se niti ne previše obazirem na stvari koje su se već dogodile i koje ne mogu promijeniti. Znam da sam za svaku borbu trenirao kao luđak i da sam svaki put dao svoj maksimum. No, iz nekog razloga taj maksimum nisam uspio prenijeti na samu borbu. Zato i mislim da je ovaj otkaz stigao u pravom trenutku. Pomogao mi je da shvatim da i dalje imam želju boriti se i dominirati u svojoj kategoriji na svjetskoj MMA sceni.”

Što za tebe znači ugovor s PFL-om i kakvi su ti planovi s tom promocijom?

“Već sam rekao da sam vrlo sretan i u neku ruku i poćašćen da mogu biti dio tako jedne ozbiljne promocije. Promocije koja će ljudima dati priliku da se dokažu na do sada jedan neviđen način natjecanja. Dvanaest boraca će imati po dvije borbe u samo 6 tjedana u regularnom dijelu lige. Nakon toga će osam najboljih iz ligaškog dijela ići u ‘play-off’ ili nokaut fazu. Sve sudionike iz moje kategorije i potencijalne protivnike sam saznao tek danas i moram reći da sam vidio neka velika imena ovog sporta. Moja ambicija jest stići do samog finala i pokušati biti najbolji borac prve sezone PFL-a.”

Je li ti plan povratak u UFC jednog dana ili ne razmišljaš u tom pravcu?

“Tako nešto u ovom trenutno definitivno nemam u planu. Kompletan fokus mi je na takmičenju koje je ispred mene. Dok se to ne završi, ne želim razmišljati o bilo čemu drugome.”

Kada podvučeš crtu, koji ti je najdraži trenutak UFC karijere?

“Iako sam bio u UFC-u samo dvije godine, u to kratko vrijeme sam odradio 6 mečeva i doživio sam mnogo meni dragih trenutaka, bez obzira na pobjedu ili poraz. Ipak, oni koje bih izdvojio su nastupi u Zagrebu i Stockholmu. Zagreb…jer sam po prvi put uspio dovesti svoje trenere i prijatelje iz Amerike na naše prostore. To je bilo jedno fenomenalno iskustvo i zbog toga se još jednom moram zahvaliti svima iz vaše redakcije koja je sudjelovala u organizaciji i čiju sam postavu imao prilike i osobno upoznati. Htio bih iskoristiti ovu priliku i zahvaliti se svom dragom prijatelju Igoru Pokrajcu, koji je naš boravak u glavnom gradu Hrvatske učinio nezaboravnim.”

“I Stockholm, jedan od najljepših i najboljih gradova u Europi, je bio posaban. To je bio prvi event na koji je osim mojih trenera iz Amerike i moje obitelji, došlo i par timskih kolega koji su me mučili čitav kamp za taj meč. Čitav tjedan koji je prethodio meču je bio sjajan, osjećao sam sjajnu energiju i bio je zabavno. Pa je tako i sam rezultat meča stigao kao kruna svega toga. A nakon pobjede i bonusa večeri, slavili smo na neobičan način. Pošto su borbe bile u nedjelju, a poslije i nismo imali mnogo opcija za noćne klubove, odlučili smo da ranije odemo u krevet i da sutra preko dana napravimo slavlje na švedski način. Kako je tamo glavno prevozno sredstvo bicikl, iznajmili smo bicikle, obilazili smo parkove i muzeje te pili domaće pivo kojim se Šveđani ponose, svaki put kada bi prošli pored nekog kafića ili lijepog trga.”

Marko Petrak

markopetrak@gmail.com